Diari Oficial de la Generalitat Valenciana


Sumari del DOGV 8386, del 19-09-2018 (2018/8599)

DECRET 149/2018, de 14 de setembre, del Consell, pel qual es crea l'Alt Comissionat per al Finançament de la Comunitat Valenciana.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/09/14/149/dof/vci/html**

### Dades del document

Número de DOGV
:   8386

Data del DOGV
:   19-09-2018

Secció del DOGV
:   I. DISPOSICIONS GENERALS

Número del document
:   2018/8599


Data del document
:   14-09-2018

Organisme emissor
:   Presidència de la Generalitat

Tipus de document
:   Decret

Descriptors 

:   * finançament
    * política de finançament
    * legislació

DECRET 149/2018, de 14 de setembre, del Consell, pel qual es crea l'Alt Comissionat per al Finançament de la Comunitat Valenciana. [2018/8599]  
PREÀMBUL  
  
L'article 67 de l'Estatut d'Autonomia disposa que el finançament de la Generalitat es basa en els principis d'autonomia, suficiència i solidaritat. A més, en l'apartat tercer d'aquest article, l'Estatut recull expressament que el sistema d'ingressos de la Comunitat Valenciana, regulat en la Llei orgànica que preveu l'article 157.3 de la Constitució, haurà de garantir els recursos financers que, atenent les necessitats de despesa de la Comunitat Valenciana, asseguren el finançament suficient per a l'exercici de les competències pròpies en la prestació del conjunt dels serveis públics assumits, preservant en tot cas la realització efectiva del principi de solidaritat en tot el territori nacional, garantit en l'article 138 de la Constitució.  
  
De conformitat amb el segon informe de la Comissió d'Experts nomenada per les Corts Valencianes, el finançament de la Comunitat Valenciana en el marc del sistema actual ?i també en els anteriors- ha reflectit de manera particularment greu les deficiències dels models quant al compliment dels principis de suficiència i equitat. En aquest moment la Generalitat rep menys ingressos que cap altra comunitat, i aquesta és la causa principal de l'endeutament més elevat d'aquesta.  
  
Les dificultats financeres de la Generalitat incideixen en les polítiques de despesa per diferents vies. En primer lloc, situen la despesa agregada per sota de la mitjana de les comunitats autònomes de règim comú i a prou distància de les comunitats, comunes i forals, millor dotades. En segon lloc, amb una restricció pressupostària més estreta per a mantindre un nivell de despesa similar a la mitjana en serveis públics considerats essencials, la Generalitat necessita fer més esforç; és a dir, dedicar a aquests una part més gran del pressupost, per la qual cosa queden menys recursos per a la resta de funcions. De fet, la despesa en serveis públics fonamentals de la Comunitat Valenciana absorbeix pràcticament el 80 % del pressupost d'ingressos no financers.  
  
Aquest desavantatge s'agreuja quan es consideren les actuacions del conjunt del sector públic, mitjançant l'anàlisi dels resultats dels comptes públics territorialitzats que publica el Ministeri d'Hisenda, així com altres estudis sobre les balances fiscals de les comunitats autònomes, dels quals resulta que la Comunitat Valenciana, amb un PIB per capita que solament suposa el 88 % de la mitjana, és contribuent net a la solidaritat.  
En la reunió de la Comissió Mixta Consell - Corts per a la reforma del sistema de finançament i valoració del deute històric, celebrada el 27 de juny de 2018, es va acordar per unanimitat instar el Ministeri d'Hisenda a finalitzar el treball del Comité Tècnic Permanent d'Avaluació del Consell de Política Fiscal i Financera i a iniciar el debat polític sobre el nou model de finançament autonòmic. Així mateix, els membres de la Comissió Mixta van acordar l'exigència d'una aportació extraordinària mentre l'acord no estiga acabat, per tal d'acostar els nostres recursos a la mitjana del conjunt de les comunitats autònomes.  
  
Posteriorment, en la reunió del Consell de Política Fiscal i Financera realitzada el 14 de juliol de 2018, el Govern de l'Estat va reconéixer la urgència de reformar el sistema de finançament, tal com reclamava el Consell, i es va anunciar que el Comitè Tècnic Permanent d'Avaluació del Consell de Política Fiscal i Financera finalitzaria els seus treballs, amb el càlcul de les insuficiències del model, i que a partir de setembre s'iniciaria el debat polític del model actual.  
Davant aquest escenari, i atés que la Comunitat Valenciana és una de les grans perjudicades per l'actual model de finançament, que s'ha mantingut vigent més de quatre anys i mig després d'haver caducat, es considera necessari crear un alt comissionat amb vocació efímera, sense el caràcter d'òrgan superior o directiu, per a proporcionar suport a la Presidència i a la persona titular de la conselleria competent en matèria d'hisenda, en el nou període de negociació del futur sistema de finançament autonòmic.  
El fet indiscutible que el sistema de finançament autonòmic afecta seriosament l'exercici de l'autogovern i l'efectivitat material dels drets socials dels valencians i valencianes, reconeguts per l'Estatut, justifica la creació d'aquest òrgan per a dur a terme funcions consultives i d'assessorament, així com la seua adscripció a la Presidència, en l'exercici en les seues competències en matèria de relacions amb l'Estat i amb altres comunitats autònomes.  
En virtut d'això, de conformitat amb el que preveu l'article 12 de la Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió del 14 de setembre de 2018,  
  
  
DECRETE  
  
Article 1. Creació de l'Alt Comissionat per al Finançament de la Comunitat Valenciana  
Es crea l'Alt Comissionat per al Finançament de la Comunitat Valenciana, adscrit a la Presidència de la Generalitat.  
  
Article 2. Objecte i comeses de l'Alt Comissionat per al Finançament de la Comunitat Valenciana  
1. L'Alt Comissionat per al Finançament de la Comunitat Valenciana tindrà, com a objecte, el suport i assessorament a la persona titular de la Presidència de la Generalitat, en matèria de finançament de la Comunitat Valenciana, i a la persona titular de la conselleria competent en matèria d'hisenda, en la seua condició de membre del Consell de Política Fiscal i Financera de les comunitats autònomes.  
2. Per a la consecució de l'objecte que es preveu en l'apartat anterior, l'Alt Comissionat per al Finançament de la Comunitat Valenciana assumirà les comeses següents:  
a) Assistir a les reunions que es convoquen per representants del Ministeri d'Hisenda o altres òrgans estatals, en matèria de finançament autonòmic, d'acord amb les indicacions que reba del president de la Generalitat o, si és el cas, de la persona titular de la conselleria competent en matèria d'hisenda.  
b) Elevar al president de la Generalitat i al conseller competent en matèria d'Hisenda la informació del contingut de les reunions a què haja assistit, amb l'anàlisi i valoració d'aquella.  
c) Actuar com a òrgan de consulta i d'assessorament en totes les qüestions que, en matèria de finançament de les comunitats autònomes, afecten la Comunitat Valenciana.  
d) Proposar totes les iniciatives legislatives i materials, així com totes les actuacions de la Generalitat, que s'estimen oportunes, per a aconseguir eliminar i compensar el dèficit de finançament que pateix la Comunitat Valenciana.  
3. Els membres de l'Alt Comissionat per al Finançament de la Comunitat Valenciana acordaran les decisions a prendre en l'àmbit de les seues competències.  
  
Article 3. Nomenament dels membres de l'Alt Comissionat  
1. Es nomenen membres de l'Alt Comissionat per al Finançament de la Comunitat Valenciana José Antonio Pérez García i Rafael Beneyto Cabanes.  
2. A efectes de la representació i de la transmissió dels acords, en l'àmbit de la seua competència, davant la Comissió del Ministeri d'Hisenda del Govern d'Espanya, serà realitzada per José Antonio Pérez García.  
3. D'ara endavant, el nomenament i cessament dels membres de l'Alt Comissionat per al Finançament de la Comunitat Valenciana s'efectuarà, a proposta del president de la Generalitat, mitjançant un decret del Consell.  
  
Article 4. Els membres de l'Alt Comissionat per al Finançament de la Comunitat Valenciana  
1. Els membres de l'Alt Comissionat per al Finançament de la Comunitat Valenciana tenen tractament protocol·lari i consideració equivalent a aquells que es dispensen a les persones titulars de les secretaries autonòmiques de l'Administració del Consell, i les seues funcions no són retribuïdes. Tindran dret a una indemnització per les despeses de viatges, estades i trasllats que els origine l'exercici de les seues funcions, d'acord amb el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
2. Actuaran com assessors de l'Alt Comissionat per al Finançament de la Comunitat Valenciana la comissió d'experts nomenats per les Corts per al finançament autonòmic.  
  
Article 5. Mitjans  
L'Alt Comissionat per al Finançament de la Comunitat Valenciana comptarà amb el necessari suport administratiu i material, mitjançant l'adscripció dels recursos que siguen necessaris, dels programes pressupostaris corresponents a la Presidència de la Generalitat i a la conselleria competent en matèria d'hisenda.  
  
Article 6. Extinció  
L'Alt Comissionat per al Finançament de la Comunitat Valenciana deixarà d'exercir les seues comeses i s'extingirà quan així ho propose el president de la Generalitat, una vegada s'aprove el nou model de finançament de les comunitats autònomes.  
  
  
DISPOSICIÓ ADDICIONAL  
  
Única. Incidència econòmica en la dotació de despesa.  
L'aplicació i desplegament d'aquest decret no podrà tindre cap incidència en la dotació dels capítols de despesa assignats a la Presidència de la Generalitat i, en tot cas, haurà de ser atés amb els seus mitjans personals i materials.  
  
  
DISPOSICIONS FINALS  
  
Primera. Aplicació de les disposicions del decret  
La Presidència de la Generalitat adoptarà les mesures necessàries per a l'aplicació i execució del que disposa aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 14 de setembre de 2018  
  
El president de la Generalitat,  
XIMO PUIG I FERRER


Còpia Permalink ELI